સોમવારે સવારે કોંગ્રેસના જિલ્લા પ્રમુખ કીર્તિસિંહ ઝાલા, રભૌતિક ભટ્ટ, પાલિકા પ્રમુખ ઘનશ્યામ સોલંકી, નગરસેવક જયદિપસિંહ ડાભી સહિત આગેવાનોએ રંજનના ઢાળથી ખુલી ગયેલી દુકાનો બંધ કરાવવાની શરૂઆત કરી હતી. તોરણવાળી ચોક અને મહાત્મા ગાંધી શોપિંગ સેન્ટરમાં કેટલાક વેપારીઓએ દુકાનો બંધ કરવા અંગે શાબ્દીક રોષ ઠાલવ્યો હતો. આઝાદચોકમાં મહેશ્વરી મેટલના માલિકે ગ્રાહક ખરીદી કરે છે તો દુકાન બંધ કેવી રીતે કરવી તેવો સવાલ કર્યો હતો. સ્ટેશન રોડ, રાજમહેલ રોડ, નવો ફૂવારો, મુલ્કીભવન, પિલાજી ગંજ, બીકે રોડ સહિતના બજારો બંધ જોવા મળ્યા હતા. જોકે, પાટીદારના ગઢ એવા રાધનપુર અને મોઢેરા રોડ પરની તમામ દુકાનો ખુલ્લી જોવા મળી હતી. કોંગીઓએ પણ અહીં દુકાનો બંધ કરાવવાનું ટાળ્યું હતું. રેન્જ આઇજી મયંક ચાવડાએ પણ મહેસાણામાં કેમ્પ કર્યો હતો.